b"\n_START_ARTICLE_\nNicolas Cl\xc3\xa9ment\n_START_PARAGRAPH_\nNicolas Cl\xc3\xa9ment (my\xc3\xb6h. Cl\xc3\xa9ment-Desormes) (12. tammikuuta 1779 Dijon \xe2\x80\x93 21. marraskuuta 1841 Pariisi) oli ranskalainen kemisti ja fyysikko. Cl\xc3\xa9ment tutki yhdess\xc3\xa4 appensa Charles Bernard Desormesin kanssa erityisesti kaasujen termodynamiikkaa. Lis\xc3\xa4ksi he selvittiv\xc3\xa4t my\xc3\xb6s Bernard Courtoisin l\xc3\xb6yt\xc3\xa4m\xc3\xa4n jodin ominaisuuksia.\n_START_SECTION_\nTy\xc3\xb6\n_START_PARAGRAPH_\nCl\xc3\xa9ment ja Desormes selvittiv\xc3\xa4t muun muassa hiilimonoksidin ja hiilidisulfidin ominaisuuksia.  He huomasivat vuonna 1801, ett\xc3\xa4 hiilidioksidikaasua johdettaessa hehkuvan hiilloksen yli syntyy hiilimonoksidia._NEWLINE_Vuonna 1806 Cl\xc3\xa9ment ja Desormes julkaisivat tutkimuksensa typen oksideiden merkityksest\xc3\xa4 rikkihapon valmistuksessa k\xc3\xa4ytett\xc3\xa4v\xc3\xa4ss\xc3\xa4 lyijykammioprosessissa ja esittiv\xc3\xa4t ensimm\xc3\xa4isen t\xc3\xa4ysin kemiallisen selityksen katalyyttien toiminnasta. Bernard Courtois l\xc3\xb6ysi vuonna 1811 jodin ja arveli l\xc3\xb6yt\xc3\xa4neens\xc3\xa4 uuden alkuaineen, mutta ei pystynyt hankkimaan rahoitusta tutkimuksilleen. T\xc3\xa4m\xc3\xa4n vuoksi h\xc3\xa4n antoi jodin ja sen yhdisteiden ominaisuuksien tutkimisen Desormesille ja Cl\xc3\xa9mentille, joilla oli paremmat mahdollisuudet tutkia niit\xc3\xa4._NEWLINE_Vuodesta 1819 Cl\xc3\xa9ment toimi kemian professorina Conservatoire National des Arts et M\xc3\xa9tiersiss\xc3\xa4. Samana vuonna h\xc3\xa4n aloitti tutkimaan kaasujen ominaisl\xc3\xa4mp\xc3\xb6j\xc3\xa4 vakiopaineessa ja vakiotilavuudessa.  H\xc3\xa4n tapasi my\xc3\xb6s Sadi Carnot'n, joka kiinnostui Cl\xc3\xa9mentin tutkimuksista ja my\xc3\xb6hemmin selvensi ja yleisti Cl\xc3\xa9mentin teorioita. _NEWLINE_Cl\xc3\xa9ment oli ensimm\xc3\xa4inen, joka k\xc3\xa4ytti kaloreita l\xc3\xa4mp\xc3\xb6energian yksikk\xc3\xb6n\xc3\xa4. Cl\xc3\xa9ment esitteli kalori-termin esitelm\xc3\xb6idess\xc3\xa4\xc3\xa4n l\xc3\xa4mp\xc3\xb6voimakoneista vuosina 1819\xe2\x80\x931824."